Document ID: 32015R0390

IZVEDBENA UREDBA KOMISIJE (EU) 2015/390
z dne 5. marca 2015
o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) in zlasti člena 9(1)(a) Uredbe,
ob upoštevanju naslednjega:
(1)
Uredba (EGS) št. 2658/87 določa nomenklaturo blaga (v nadaljnjem besedilu: kombinirana nomenklatura), ki je del Priloge I k navedeni uredbi.
(2)
Trenutno besedilo iz dodatne opombe 2(a) k poglavju 20 drugega dela kombinirane nomenklature določa, da je vsebnost raznih sladkorjev proizvoda treba izračunati na podlagi vrednosti, ki jo pokaže refraktometer, po metodi iz Priloge k Izvedbeni uredbi Komisije (EU) št. 974/2014 (2).
(3)
Vsi proizvodi, proizvedeni na podlagi morskih alg in drugih alg, pripravljenih ali konzerviranih s postopki, ki niso določeni v poglavju 12 drugega dela kombinirane nomenklature, na podlagi manioke, marante, salepa, topinamburja, sladkega krompirja ter podobnih korenovk in gomoljev z visokim deležem škroba ali inulina iz tarifne številke 0714 kombinirane nomenklature ali na podlagi listov vinske trte, se uvrščajo v poglavje 20 drugega dela kombinirane nomenklature. Kadar se za navedene proizvode uporabi izračun z refraktometrično metodo, se izkaže, da imajo tako visoko vsebnost sladkorja, da se obravnavajo, kot da vsebujejo dodani sladkor v smislu dodatne opombe 3 k navedenemu poglavju, čeprav sploh ne vsebujejo dodanega sladkorja.
(4)
Zaradi pravilne uvrstitve takšnih proizvodov je zato primerno, da se za izračun vsebnosti sladkorja v navedenih posebnih proizvodih, uvrščenih pod poglavje 20 drugega dela kombinirane nomenklature, zagotovi uporaba metode s tekočinsko kromatografijo visoke ločljivosti (HPLC) in uveljavljene formule, ki jo že uporabljajo carinski laboratoriji.
(5)
Zaradi enotne razlage kombinirane nomenklature po vsej Uniji v zvezi z merjenjem vsebnosti sladkorja različnih proizvodov bi bilo treba spremeniti dodatno opombo 2(a) k poglavju 20 drugega dela kombinirane nomenklature.
(6)
Uredbo (EGS) št. 2658/87 bi bilo zato treba ustrezno spremeniti.
(7)
Ukrepi iz te uredbe so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
V poglavju 20 drugega dela kombinirane nomenklature iz Priloge I k Uredbi (EGS) št. 2658/87 se dodatna opomba 2(a) nadomesti z naslednjim:
„(a)
Vsebnost raznih sladkorjev, izraženih kot saharoza (vsebnost sladkorja), v proizvodih, uvrščenih v to poglavje, ustreza vrednosti, ki jo pokaže refraktometer (uporabljen v skladu z metodo, predpisano v Prilogi k Izvedbeni uredbi Komisije (EU) št. 974/2014) pri temperaturi 20 °C, pomnoženi z enim od naslednjih faktorjev:
-
0,93 za proizvode iz tarifnih podštevilk 2008 20 do 2008 80, 2008 93, 2008 97 in 2008 99,
-
0,95 za proizvode iz drugih tarifnih številk.
Vendar vsebnost raznih sladkorjev, izraženih kot saharoza (vsebnost sladkorja), naslednjih proizvodov, uvrščenih pod to poglavje:
-
proizvodi, proizvedeni na osnovi morskih alg in drugih alg, pripravljeni ali konzervirani s postopki, ki niso določeni v poglavju 12,
-
proizvodi, proizvedeni na osnovi manioke, marante, salepa, topinamburja, sladkega krompirja ter podobnih korenovk in gomoljev z visokim deležem škroba ali inulina iz tarifne številke 0714,
-
proizvodi, proizvedeni na osnovi listov vinske trte;
ustreza vrednosti, dobljeni z izračunom na podlagi meritev, pridobljenih po metodi s tekočinsko kromatografijo visoke ločljivosti (metoda HPLC), z uporabo naslednje formule:
S + (G + F) × 0,95
pri čemer je:
‚S‘ vsebnost saharoze, določena z metodo HPLC,
‚F‘ vsebnost fruktoze, določena z metodo HPLC,
‚G‘ vsebnost glukoze, določena z metodo HPLC.“
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. marca 2015

Labels: 7
3
17